**Lietuvių kalbos specialieji moduliai aukštesniųjų gebėjimų mokiniams**

Aukštesniųjų gebėjimų mokiniams lietuvių kalbos ugdymui parengtas 21 modulis, iš jų 6 moduliai (apie 30 ak. val.) pradinio ugdymo 3 – 4 klasėms, 15 modulių (apie 85 ak. val.) pagrindinio ugdymo 5 – 8 klasėms. Prie 19 modulių pateiktos metodinės rekomendacijos mokytojams.

Mokomosios medžiagos pateikimo būdai:

1) visai klasei + sudėtingi klausimai ir užduotys aukštesniųjų gebėjimų mokiniams (pvz., teksto suvokimo, teksto kūrimo);

2) tik aukštesniųjų gebėjimų mokiniams skirta medžiaga + užduotys (klausimai), susijusi su pagal BP ugdomais gebėjimais (lyginti, analizuoti, kelti hipotezes ir kt.);

3) tik aukštesniųjų gebėjimų mokiniams skirta su mokymosi programa nesusijusi mokymosi medžiaga + užduotys.

Aukštesniųjų gebėjimų mokiniams mokyti pateikti sudėtingesni tekstai/klausimai/ užduotys (orientuoti į aukštų pasiekimų lygmenis pagal PIRLS (3 – 4 kl.) ir OECD PISA (6 – 8 kl.). Pateikiant mokomąją medžiagą laikomasi tekstų sudėtingumo parametrų: sudėtinga sintaksė, sudėtinga leksika arba per daug supaprastintas tekstas, kai trūksta prasmės ryšių žodžių bei kiti kalbos aspektai; pateikiama daugialypė konkuruojanti informacija, įtraukiant teksto, garso ir vaizdo medžiagą.

Modulių struktūra:

1) apibendrinanti visam moduliui užduotis/esminis klausimas, kurį reikia išsiaiškinti;

2) mokymosi medžiaga (tekstai/garsinė/vaizdinė/teorinė medžiaga;

3) klausimai/užduotys;

4) produkavimo užduotys (intarpai/fragmentai/schemos/žemėlapiai, įvairių žanrų kūrybiniai ir tiriamieji darbai);

5) literatūros ir el. šaltinių sąrašas.

Moduliai išbandyti 30 mokyklų. Iš mokytojų refleksijų matyti, kad pasiteisino užduočių tipų įvairovė – aukštesniųjų gebėjimų mokiniams patinka įveikti nerutinines, provokuojančias, sudėtingas užduotis. Pradinukams pasiteisino užduotys, kuriose teksto suvokimo mokoma per produkavimo užduotis (t. y., užuot prašius atsakyti į klausimus, prašoma įterpti tinkamus fragmentus, papildyti veikėjais, ypatybėmis ir pan.; užduotys siejamos su praktiniu mokinių patyrimu – pradinukams patinka pritaikyti turimas žinias.

Pasak mokytojų, pačios aktualiausios – kūrybinės užduotys. Pagrindinio ugdymo koncentruose moduliai orientuoti į analitinio ir kūrybinio mąstymo ugdymą sudėtingesne medžiaga ir užduotimis.

Mokytojai, kurių klasėse aukštesniųjų pasiekimų mokiniai išbandė specialiuosius modulius, išskyrė šiuos modulių aspektus:

1) mokinius sudomino ir įtraukė kūrybinės užduotys – būtent jas atlikdami mokiniai geriausiai parodė savo gebėjimus;

2) pasiteisino skaityto ir klausyto teksto lyginamosios analizės užduotys, tiriamieji darbai;

3) užduotys, kurioms atlikti prašoma naudotis elektroniniais šaltiniais – tai atitinka šiuolaikinių mokinių poreikius – mokytis elektroninėje erdvėje;

4) užduotys, kuriose literatūros ir kalbos mokoma siejant su platesniais kontekstais.